Ranný prehľad trhov 31. 12. 2014
Prinášame prehľad včerajšieho vývoja na finančných trhoch a zoznam očakávaných udalostí.
Akcie
Európske akcie uzavreli utorňajšie obchodovanie so stratami, keď na náladu investorov negatívne vplývala neistota z politického vývoja v Grécku aj prvotne nízka cena ropy. Nedarilo sa ani akciám na druhom brehu Atlantiku, kde na beztak slabé objemy obchodov vplýval negatívny sentiment zo zahraničia ako aj ostrý pokles akcii v sektore sieťových odvetví.
Dlhopisy
Pochmúrna nálada na akciových trhoch sa preniesla aj na trhy s dlhopismi. Americké ako aj európske vládne dlhopisy hromadne rástli, s výnimkou politicky nestabilného Grécka, kde si výnos z 10-ročného vládneho dlhopisu za ostatné dva dni pripísal viac ako 110 bázických bodov.
Komodity
Americká ropa WTI mierne korigovala smerom nahor, potom čo sa jej podarilo vymazať predpoludňajšie straty spôsobené znepokojeniami investorov z jej pretrvávajúceho prebytku na trhoch. Silná ponuka ropy zatienila aj problémy v Líbyi. Nedarilo sa však európskemu benchmarku Brent, na ktorý vplývali spomínané faktory. Červene čísla z akciových trhov spojene s pretrvávajúcim napätím medzi Ruskom a západom poslali investorov k bezpečnému prístavu vzácnych kovov.
Forex
Kráľovský pár EUR/USD stagnoval tesne pod 122 dolárovými centami. Víťazom utorňajšieho obchodovania bol japonsky jen, ktorý si výrazné polepšil voči euru aj doláru, potom čo investori hľadali tradičnú bezpečnosť japonskej meny z dôvodu koncoročnej nervozity z narastajúcich ekonomických rizík.
Kľúčové očakávané udalosti
Na európskej strane Atlantiku nebudú dnes zverejnené žiadne podstatné makrodáta.
Americký makrokalendár však aj na konci roka ponúka štatistiky ako v vo všedný deň. Trhy budú pozorne sledovať pravidelné týždenné dáta nových a pokračujúcich žiadostí o podporu v nezamestnanosti, ktoré by mali poukázať na zlepšujúci sa trh práce. Investori budú reagovať aj na čísla prieskumu Chicago PMI za december, ktorý mapuje aktivitu vo výrobnom sektore v regióne Chicaga. Tretím dôležitým zverejnením budú novembrové čísla nedokončených predajov domov.
Dôležité správy z ekonomiky
Už v skorých ranných hodinách boli zverejnené spresnené údaje prieskumu aktivity v čínskom spracovateľskom sektore podľa HSBC, ktoré potvrdili jeho kontrakciu za december, keď ukazovateľ Manufacturing PMI klesol na 49,6 bodu z 50 bodov v novembri, čo predstavuje sedemmesačné dno. Čínsky spracovateľský sektor bojuje s obrovskou nadkapacitou, čo spôsobuje deflačné tlaky.
Spotrebiteľská dôvera sa v decembri udržala okolo sedemročných maxím, keď sa medzimesačne zlepšila z 91 na 92,6 bodu, čo mierne zaostalo za očakávaniami. Sentiment medzi spotrebiteľmi na vysokých úrovniach podporuje predovšetkým zlepšujúci sa trh práce, rast reálnych príjmov ako aj nízke ceny palív.
Zaujalo nás
Venezuela potvrdila recesiu, inflácia na 63,6 %
Venezuelská centrálna banka v utorok potvrdila, že ekonomika krajiny zaznamenala za prvé tri kvartály tohto roka kontrakciu. Ako banka dodala, najhoršia kontrakcia HDP bola v druhom kvartáli a to 4,9 %, pričom inflácia za ostaných dvanásť mesiacov v novembri dosiahla 63,6 percent. Centrálna banka pritom nepublikovala dáta o inflácii od augusta. Vinu za tento stav banka prikladá opozícii, ktorá svojimi protestmi a teda "činmi proti verejnému poriadku zablokovala správnu distribúciu základných tovarov medzi populáciu, ako aj normálny rozvoj produkcie tovarov a služieb." V skutočnosti však ide o výsledok 15-ročnej netrhovej socialistickej politiky, ktorá začala pod vedením Huga Chavéza.
Stanislav Pánis, analytok J&T banky.